A Bizottság határozata

(1997. január 24.)

az olaj- és rostnövények vetőmagjának csomagolásán az előírt tájékoztatás eltüntethetetlen nyomással való feltüntetésének engedélyezéséről, valamint a bizonyos takarmánynövény-fajok csomagolásán az előírt tájékoztatás eltüntethetetlen nyomással való feltüntetésének engedélyezéséről szóló 87/309/EGK határozat módosításáról

(97/125/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 46/72/EK irányelvvel [1] módosított, a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [2] és különösen annak 10. cikke (1) bekezdésének a) pontjára,

tekintettel a legutóbb a 96/72/EK irányelvvel módosított, az olaj- és rostnövények vetőmagjának forgalmazásáról szóló, 1969. június 30-i 69/208/EGK tanácsi irányelvre [3] és különösen annak 10. cikke (1) bekezdésének a) pontjára,

mivel a takarmánynövények és az olaj- és rostnövények vetőmagja csak akkor hozható forgalomba, ha csomagolásukat a 66/401/EGK irányelvben és a 69/208/EGK irányelvben egyenként meghatározott rendelkezésekkel összhangban hivatalos címkével látták el;

mivel azonban engedélyezhető a megkövetelt információk eltüntethetetlen nyomtatása magán a csomagoláson a címkére meghatározott modell alapján;

mivel a Bizottság már adott ilyen felhatalmazást a 81/109/EGK határozattal [4] módosított 80/755/EGK határozat [5] által a gabonavetőmag esetében, és egyes takarmánynövényfajok vetőmagja esetében a 88/493/EGK határozattal [6] módosított 87/309/EGK határozat [7] által;

mivel e határozatok szerint a felhatalmazásokat meghatározott feltételek mellett adták meg, amelyek biztosították, hogy a felelősség továbbra is a minősítő hatóságot terheli;

mivel az a rendszer hasznosnak bizonyult;

mivel jelenleg hasonló felhatalmazás megadása kívánatos az olaj- és rostnövények vetőmagja tekintetében;

mivel a takarmánynövényfajok esetében kívánatos a felhatalmazás kiterjesztése a 66/401/EGK irányelvben meghatározott valamennyi fajra;

mivel az e határozatban előírt intézkedések összhangban állnak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,

ELFOGADTA EZT A HATÁROZATOT:

1. cikk

(1) A tagállamok felhatalmazást kapnak, hogy a (2) bekezdésben megállapított feltételek mellett meghatározzák az olaj- és rostnövények bázis és minősített vetőmagjai valamennyi fokozatának csomagolásán az elrendelt információk hivatalos felügyelet alatti nyomtatását.

(2) az (1) bekezdésben adott felhatalmazást illetően a következő feltételek alkalmazandók:

a) az előírt információkat eltüntethetetlenül nyomtatják vagy pecsételik a csomagolásra;

b) a nyomtatott felirat vagy pecsét elrendezése és színe összhangban áll az érintett tagállamban használt címkézési modellel;

c) legalább a 69/208/EGK irányelv IV. melléklete A része a) bekezdésének 3. és 4. pontjai alapján előírt információkat nyomtatják vagy pecsételik az irányelv 7. cikkének (2) bekezdése szerinti mintavételkor és e nyomtatást vagy pecsételést hivatalosan vagy hivatalos felügyelet alatt végzik;

d) az előírt információkon felül minden csomagolást ellátnak egy hivatalosan kiadott egyedi azonosító számmal, amelyet a csomagolás nyomtatását végző cég eltüntethetetlenül nyomtat vagy pecsétel rá a csomagolásra; e cég tájékoztatja a minősítő hatóságot a kibocsátott csomagolási egységek mennyiségéről, beleértve azok azonosító számait;

e) a minősítő hatóság nyilvántartást vezet az ilyen módon megjelölt vetőmagmennyiségekről, beleértve valamennyi tétel csomagolási egységeinek számát és tartalmát, valamint a d) pontban említett azonosító számokat;

f) a minősítő hatóság ellenőrzi a termelők nyilvántartásait.

2. cikk

A 87/309/EGK irányelv a következőképpen módosul:

az 1. cikk (1) bekezdésében a "takarmányborsó- és takarmánybab-vetőmag" kifejezést a "takarmánynövényfajok vetőmagja" kifejezés váltja fel.

3. cikk

A tagállamok értesítik a Bizottságot azokról a feltételekről, amelyek alapján az 1. cikkben biztosított felhatalmazást alkalmazzák. A Bizottság tájékoztatja erről a többi tagállamot.

4. cikk

Ennek a határozatnak a tagállamok a címzettjei.

Kelt Brüsszelben, 1997. január 24-én.

a Bizottság részéről

Franz Fischler

a Bizottság tagja

[1] HL L 304., 1996.11.27., 10. o.

[2] HL 125., 1966.7.11., 2298/66. o.

[3] HL L 169., 1969.7.10., 3. o.

[4] HL L 64., 1981.3.11., 13. o.

[5] HL L 207., 1980.8.9., 37. o.

[6] HL L 261., 1988.9.21., 27. o.

[7] HL L 155., 1987.6.16., 26. o.

--------------------------------------------------